《右司公致书显上人并遗楮衾诗以赞之併简都公》
宋代·李处权

缁徒中有人，籍甚初与显。
是非不挂口，好恶不入眼。
终日但不不，言行无可拣。
外相示枯槁，风味殊不浅。
初公如鹤长，昂藏谁得管。
今秋忽坐脱，山立不少偃。
显公方晏如，随缘自舒卷。
平生三事衲，夏燠冬不暖。
大雅右司公，国器乃瑚琏。
颇敦方外契，渊明亦亲远。
道术久相忘，书来叙缱绻。
一被直千金，溪帘净冰茧。
邀我置香茗，抚玩不忍展。
而我在家僧，业习尽鉏剗。
琴书不疗饥，拙生良可莞。
未识韩荆州，不敏怀愧赧。
向来袖漫刺，到门不及款。
音问复后时，当蒙贷疏懒。
公如骥腾骧，我类鳖跛蹇。
出处固不同，投合怅已晚。
明年壑源春，驱车望云巘。
载醪问奇字，从公定忘返。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。